Γοδεφρείδος Μαυρίκιος ντε Λα Τουρ ντ'Ωβέρν, δούκας του Μπουγιόν

Ο Γοδεφρείδος-Μαυρίκιος ντε Λα Τουρ ντ'Ωβέρν, γαλλ.: Godefroy Maurice de La Tour d'Auvergne, δούκας τού Μπουγιόν  (21 Ιουνίου 1636 – 26 Ιουλίου 1721) ήταν Γάλλος ευγενής και μέλος τού Οίκου ντε Λα Τουρ ντ'Ωβέρν, μίας από τις πιο σημαντικές οικογένειες στη Γαλλία την εποχή αυτή. Νυμφεύτηκε τη Mαρία-Άννα Μαντσίνι, ανιψιά τού καρδινάλιου Mαζαρέν και απέκτησε επτά παιδιά.

Βιογραφία 
Ήταν γιος τού Φρειδερίκου-Μαυρίκιου ντε Λα τουρ ντ'Ωβέρν και της Eλεονόρας-Αικατερίνης-Φεβρωνίας, κόμισσας τού Μπεργκ, ήταν το δεύτερο από τα έντεκα παιδιά. Η μεγαλύτερη αδελφή του Ελισάβετ (1635–1680) παντρεύτηκε τον Κάρολο Γ΄ δούκα του Ελμπέφ .

Ήταν νυμφευμένος με τη Mαρία-Άννα Μαντσίνι, τη νεότερη ανιψιά τού καρδινάλιου Mαζαρέν και μία από τις Μαζαρενέτες. Οι τέσσερις διάσημες αδελφές της ήταν:
 Λάουρα (1636–1657), η μεγαλύτερη, που παντρεύτηκε τον Λουδοβίκο Β΄ των Βουρβόνων δούκα τού Βαντόμ, εγγονό τού βασιλιά Ερρίκου Δ΄ και της ερωμένης του, Γκαμπριέλ ντ'Εστρέ, και έγινε μητέρα τού διάσημου Γάλλου στρατηγού Λουδοβίκου-Ιωσήφ δούκα τού Βαντόμ.
 Ολυμπία (1638–1708), η οποία παντρεύτηκε τον Eυγένιο-Μαυρίκιο κόμη τού Σουασόν και έγινε μητέρα τού διάσημου Αυστριακού στρατηγού, Ευγένιου πρίγκιπα της Σαβοΐας.
 Μαρία (1639–1715), η τρίτη αδελφή, θεωρούνταν η λιγότερο όμορφη από τις αδελφές, αλλά ήταν αυτή που κέρδισε το μεγαλύτερο βραβείο: τον Λουδοβίκο ΙΔ΄. Ο νεαρός βασιλιάς ήταν τόσο ερωτευμένος μαζί της, που ήθελε να τη νυμφευτεί. Στο τέλος αναγκάστηκε να την παρατήσει, και εκείνη παντρεύτηκε τον πρίγκιπα Λορέντσο Κολόννα, ο οποίος παρατήρησε ότι εξεπλάγη που τη βρήκε παρθένα, καθώς δεν περιμένει κανείς να βρει «αθωότητα ανάμεσα στους έρωτες των βασιλέων». (από το βιβλίο της Antonia Fraser Love and Louis XIV).
 Ορτανσία (1646–1699), η όμορφη της οικογένειας, που δραπέτευσε από τον καταπιεστικό σύζυγό της, Aρμάν-Σαρλ ντε Λα Πορτ, δούκα τού Λα Μεγιεραί και πήγε στο Λονδίνο, όπου έγινε ερωμένη του βασιλιά Καρόλου Β΄.

Ένας από τους αδελφούς της Μαρίας-Άννας ήταν ο Φίλιππος-Ιούλιος Μαντσίνι, εραστής τού Φιλίππου της Ορλεάνης, αδελφού τού Λουδοβίκου ΙΔ΄. Ο θείος της Μαρίας-Άννας απεβίωσε στα δεκατρία της. Το βράδυ πριν από το τέλος τού καρδιναλίου, ο διάσημος στρατάρχης Tυρέν ήρθε στο κρεβάτι εκείνου, για να ζητήσει το χέρι της Mαρίας-Άννας στο όνομα του ανιψιού του, τού νεαρού Γοδεφρείδου-Μαυρίκιου, δούκα τού Μπουγιόν.

Το ζευγάρι παντρεύτηκε παρουσία της βασιλικής οικογένειας στο ανάκτορο τού Λούβρου στο Παρίσι στις 19 Απριλίου 1662. Ο γάμος απέκτησε επτά παιδιά, τρία από τα οποία θα συνέχιζαν να αποκτούν απογόνους. Η σύζυγός του μεγάλωσε τον ανιψιό της Λουδοβίκο-Ιωσήφ των Βουρβόνων-Βαντόμ, τον ορφανό γιο της Λάουρας Μαντσίνι και τού Λουδοβίκου Β΄ δούκα τού Βαντόμ.

Η σύζυγός του ίδρυσε ένα μικρό σαλόνι στη νέα της κατοικία, το μέγαρο ντε Μπουγιόν, το οποίο αγόρασε το 1681. Επέζησε της συζύγου του κατά περίπου επτά χρόνια. Τον διαδέχθηκε ο γιος του Εμμανουήλ-Θεοδόσιος ως δούκας τού Μπουγιόν.

Οικογένεια 
 Λουδοβίκος-Κάρολος, πρίγκιπας τού Τυρέν (14 Ιανουαρίου 1665 - 4 Αυγούστου 1692) απεβ. στο Ανγκιάν μετά τη μάχη τού Στέενκερκε. Νυμφεύτηκε την Άννα-Ζενεβιέβ ντε Λεβί, κόρη της μαντάμ ντε Βενταντούρ, χωρίς απογόνους.
 Mαρία-Ελισάβετ, Mademoiselle de Bouillon (8 Ιουλίου 1666 - 24 Δεκεμβρίου 1725) δεν παντρεύτηκε ποτέ.
 Εμμανουήλ-Θεοδόσιος δούκας τού Μπουγιόν (1668 - 17 Απριλίου 1730), νυμφεύτηκε αρχικά με τη Mαρία-Αρμάνδη-Βικτώρια ντε Λα Τρεμουάλ (1677–1717) και είχε απογόνους. Μετά νυμφεύτηκε τη Λουίζ-Φρανσουάζ-Ανζελίκ Λε Τελιέ (εγγονή του Λουβουά) και είχε απογόνους. Έπειτα νυμφεύτηκε την άννα-Μαρία-Χριστιανή ντε Σιμιάν (απεβ. 1722) και είχε απογόνους. Τέλος νυμφεύτηκε τη Λουίζα-Ερριέττα-Φραγκίσκη της Λωρραίνης (κόρη του κόμη τού Αρκούρ) και είχε απογόνους.
 Eυγένιος-Μαυρίκιος, πρίγκιπας τού Σατώ-Τιερύ (29 Μαρτίου 1669 - 23 Νοεμβρίου 1672), δεν νυμφεύτηκε.
 Φρειδερίκος-Ιούλιος πρίγκιπας τού Ωβέρν (2 Μαΐου 1672 - 1733), νυμφεύτηκε την Ολίβ-Κατερίν ντε Τραντέ και είχε απογόνους.
 Λουδοβίκος-Ερρίκος κόμης τού Εβρέ (2 Αυγούστου 1674 - 23 Ιανουαρίου 1753), νυμφεύτηκε τη Mαρία-Άννα Κροζά, κόρη τού Αντουάν Κροζά, χωρίς απογόνους.
 Λουίζα-Ιουλία, η μαντεμουαζέλ ντε Σατώ-Τιερύ (26 Νοεμβρίου 1679 - 21 Νοεμβρίου 1750) παντρεύτηκε τον Φραγκίσκο-Αρμάνδο, πρίγκιπα τού Γκυεμενέ και απέκτησε ένα παιδί, που απεβίωσε σε ηλικία 3 ετών.

Επιγαμίες με την οικογένεια Λα Τρεμουάλ 
Ο μεγαλύτερος γιος του Eμμανουήλ-Θεοδόσιος (1668–1730) παντρεύτηκε τη Mαρία-Αρμάνδη-Βικτώρια ντε Λα Τρεμουάλ (1677–1717), κόρη του Σαρλ Μπελζίκ Ολάντ ντε Λα Τρεμουάλ .

Ο Eμμανουήλ-Θεοδόσιος και η Mαρία-Αρμάνδη-Βικτώρια ήταν γονείς των:
 Μαρία-Ορτανσία-Βικτώρια ντε ΛΑ Τουρ ντ'Ωβέρν (1704–1741), παντρεύτηκε τον εξάδελφό της Κάρολο-Αρμάνδο-Ρενέ ντε Λα Τρεμουάλ.

Οι προηγούμενες συμμαχίες μεταξύ της οικογένειας Λα Τουρ ντ'Ωβέρν και Λα Τρεμουάλ περιλάμβαναν τους ακόλουθους γάμους:
 Τού Κλωντ ντε Λα Τρεμουάλ (1566–1604) με την Καρλόττα-Βραβαντίνα τού Νάσσαου (1580–1631), την αδελφή της Ελισάβετ του Νάσσαου, της συζύγου τού Ερρίκου ντε Λα Τουρ ντ'Ωβέρν δούκα τού Μπουγιόν.
 Τού Ερρίκου ντε Λα Τρεμουάλ (1598–1674) με τη θεία του Μαρία ντε Λα Τουρ ντ'Ωβέρν (1601–1665).

Παραπομπές

Εξωτερικοί σύνδεσμοι
 

Πρόσωπα του Παλαιού Καθεστώτος
Γάλλοι του 17ου αιώνα
Γάλλοι Ρωμαιοκαθολικοί
Οίκος ντε Λα Τουρ ντ'Ωβέρν